Dr Kobus van Zyl weer op pad na Suid-Soedan – Getuienisaksie
Dr Kobus van Zyl weer op pad na Suid-Soedan
'n Video oor Suid-Soedan
Dr Kobus van Zyl wat die afgelope dekade jaarliks na Suid-Soedan gaan, is betrokke by teologiese toerustingskursusse en verleen bystand met die ontwikkeling van die nodige infrastruktuur in afgeleë gebiede om daar mense te bedien wat nog niks of baie min van Jesus Christus weet. Hy sal op 17 Oktober weer terug gaan om die tweede helfte van die Ou Testament-kursus te gaan afhandel waarmee hy in Maart in Yei begin het.
Intussen het die Imotong Bybelskool, 120 km oos van Juba waar dr Van Zyl voorheen as dosent gewerk het, hom versoek om hulle in 2019 te gaan help met 'n REE (Theological Education by Extention)-program waarmee hulle pas begin het.
Dr Van Zyl sal ook nou 'n besoek aan Torit bring om te bepaal in watter fase die program is en wat sy rol daar sal wees.
Dit sal ook die eerste keer sedert dr Van Zyl in Suid-Soedan begin werk het, dat hy sy studente se gradeplegtigheid sal kan bywoon op 9 November.
Die doel van dr Van Zyl se uitreike en betrokkenheid by Suid-Soedan, wat onlangs as selfstandige land van Noord-Soedan afgeskei het, skakel in by die ou visie van ons voorgangers daar: "Om 'n Christelike teenwoordigheid te vestig in Sub-Sahara Afrika, noord van die ewenaar".